גיורא אקרשטיין

גיורא אקרשטיין (נולד ב־3 בנובמבר 1938) הוא מנהל ותעשיין ישראלי, יו"ר קבוצת אקרשטיין.

 ביוגרפיה 
נולד בתל אביב. הוריו, צבי וחיה, עלו לארץ במסגרת תנועת החלוץ. גיורא הוא בנם הבכור, אחותו נילי צעירה ממנו בשש שנים.
אביו צבי עבד בבית חרושת לייצור מרצפות בטון, ולאחר מכן הקים בית חרושת לייצור רעפי בטון בתל אביב. לימים חדל המפעל מלייצר רעפים והחל בייצור מרצפות מדרכה ואבני שפה.

אקרשטיין למד בגימנסיה הרצליה והיה פעיל בתנועת הצופים. בשנת 1956 התקבל לקורס טיס אך בחר להצטרף לגרעין נח"ל. עם סיום הטירונות פרצה מלחמת סיני והוא שירת במהלכה. בינואר 1959 השתחרר מצה"ל.

בילדותו, בילה אקרשטיין שעות ארוכות במפעל המרצפות של אביו בעיר ורכש ידע בסיסי בייצור מוצרי בטון. כבר בגיל 14 ניסה אביו להכניסו לעסקיו, כשבהמשך, בעקבות אשפוז אביו, ביקש להקדים את שחרורו מצה"ל, והחל לעבוד במפעל המשפחתי, שעבר לאזור התעשייה בהרצליה, בתחילה בניהול צוותי הרצפים ואבני השפה. הוא החל לימודי מנהל עסקים אך הפסיקם כעבור שנתיים בשל הצורך בניהול המפעל. בעזרת כספי שילומים מגרמניה רכש אביו מכונות חדשות, והמפעל הורחב לשטח של 24 דונם.

אחד מפיתוחיו הבולטים של אקרשטיין הוא האבנים המשתלבות - מוצר שאליו נחשף במהלך ביקור ביריד בגרמניה בשנות השישים. הוא רכש תבניות ומיכון גרמני והחל ייצור לראשונה בישראל, חרף הסתייגות אביו.
המוצר אומץ תחילה בחניות פרטיות בתל אביב, ועד מהרה הפך לסטנדרט בריצוף מדרכות וכיכרות, לאחר שהוכיח עמידות לעומסים כבדים ולתנאי אקלים. צבי, שנפטר בשנת 1974 לא הספיק לראות את הצלחת המוצר. לאחר פטירתו מונה גיורא למנכ״ל החברה, החל בפינוי שטח המפעל בהרצליה פיתוח והקים מפעל חדש בירוחם (60 דונם, שהתרחבו לכ־150 דונם).

 מהלכים אסטרטגיים נוספים 
בשנת 1982 הפכה אקרשטיין לחברה ציבורית ונרשמה למסחר בבורסת תל אביב; השליטה נותרה בידי בני המשפחה בחלקים שווים. באמצע שנות ה-80 רכשה חברת אקרשטיין את מפעל "המסלול" בנתניה, שהגדילה את נתח השוק בתחום הריצוף. ב־1985 מינה אקרשטיין מנכ"ל מקצועי, עבר לכהן כיו"ר, ומאז מוביל את הקבוצה ברמה האסטרטגית. נכון ל־2025 מנכ"ל החברה הוא אהוד דנוך.

 מפעלים בפריפריה
 ירוחם (1972) – מפעל ראשון ב, שהוקם בשטח של 60 דונם והתרחב לכ-150 דונם. אקרשטיין קידם אותו כמרכז ייצור לתשתיות צבאיות ויישובי האזור.
 חצור הגלילית (1983) – ייצור מוצרי נוף ופתרונות ניקוז, תרם לאספקת מקומות עבודה בגליל.
 אשדוד (1987) – הקים קו ייצור ללְבֵני סיליקט בהשקעה של 4.5 מיליון.

מפעלים בארצות הברית
בשנת 1989 הרחיבה הקבוצה את פעילותה מחוץ לישראל, כאשר חברה הבת האמריקנית Ackerstone הקימה מפעל לייצור מוצרי פיתוח סביבתי בצפון קליפורניה. בינואר 2008 הודיעה הקבוצה על הקמת מפעל שני בארצות הברית – בעיר פיניקס שבאריזונה, בהשקעה של כ־15 מיליון דולר ועל שטח של כ־50 דונם.

 פרויקטים ותשתיות בולטות
 ריצוף טיילת תל אביב ומתחמים עירוניים נוספים כבר בשנות הארבעים והחמישים.
 ייצור מרכיבי בטון לביצורי קו בר-לב בתעלת סואץ (1968-1969).
 השתתפות בהקמת בסיסי צה"ל בדרום, בהם "שיזפון", עם ריצוף נרחב באבנים משתלבות.
 ב־2022 קיבלה החברה הזמנה בהיקף של 165 מיליון ש"ח ממשרד הביטחון לבניית מקטע חומה חדש, באורך 32 ק"מ, לאורך גבול ישראל–לבנון במסגרת פרויקט "מגן הצפון".

 פרסים 
 פרס התעשייה (1992)
 אות "מנהיגי התעשייה" (2018) – הוענק במעמד נשיא המדינה ראובן ריבלין ושר הכלכלה אלי כהן
 פרס מפעל חיים של התאחדות התעשיינים (2024)

 חיים אישיים 
בשנת 1967 נישא לשולה. לזוג שלושה ילדים: קרין (אדריכלית בחברה), מאיה (היועצת המשפטית של הקבוצה) וצביקה (כיהן בעבר כמנכ"ל).

 קישורים חיצוניים 



 הערות שוליים 

קטגוריה:תעשיינים ישראלים
קטגוריה:מנהלים ישראלים
קטגוריה:יזמים ישראלים
קטגוריה:בוגרי גימנסיה הרצליה
קטגוריה:ישראלים שנולדו ב-1938